François Jacob
François Jacob, f. 17.6.1920-19.4.2013, fransk læge og mikrobiolog ved Institut Pasteur i Paris, hvor han 1950 blev ansat i A. Lwoffs afdeling, fra 1960 som leder af afdelingen for cellegenetik. 1965 blev han professor ved Collège de France. Jacob påviste, at bakteriers DNA-struktur er ringformet. Ved bakterieundersøgelser påviste han 1961 sammen med J. Monod den genetiske kontrol af enzymdannelsen og foreslog eksistensen af en operon, dvs. en samlet gruppe af relaterede gener, der koder for enzymproduktion, samt et nabogen, der regulerer disse. Operonmodellen giver forklaring på, at aflæsningen af generne (transkriptionen) og den tilsvarende enzymproduktion kun igangsættes, hvis bakterien har behov for at danne disse enzymer (se enzymer).
Sammen fremsatte de 1961 desuden teorien om messenger-RNA (se RNA) og repressorgener (se gen). François Jacobs interesse for og indsigt i biologisk videnskabsteori afspejles af hans bog om evolutionens veje, Le Jeu des possibles (1981, da. Mulighedernes spil, 1985). Jacob, Lwoff og Monod modtog i 1965 nobelprisen i fysiologi/medicin for deres molekylærbiologiske indsats.